Kgosi o kopa gore lefatshe le tlhokomelwe
Lepolotiki le le solofetsweng go emela ditlhopho tsa bopalamente jwa Maun Botlhaba, Rre Goretetse Kekgonegile o supile fa ditiro tse 100 000 tse di solofediwang ke lekgotla la sepolotiki la Umbrella for Democratic Change (UDC) di ka kgonega. O buile jalo fa go ribololwa maitlamo a lekgotla la sepolotiki la UDC mo Maun ka Matlhatso. Rre Kekgonegile a re kgaolo ya Bokone Bophirima ka bonosi e na le bokgoni jwa go ka dira ditiro tse di dikete tse di makgolo a mararo. A re e le ba UDC ba ikemiseditse go tlhabolola dikhamphani tsa madirelo le tsa bojanala gore beng-gae ba bone mebereko. A re ba lekgotla la UDC ba tlaa duela babereki le bagodi dituelo tse di botoka tsa P3 000 le P1 500 ka tlhomagano eo fa ba tsaya puso. Rre Kekgonegile a re go ngomola pelo go bo kgaolo ya Nhabe e aperwe ke lehuma ka dipatlisiso di supa fa e le ya boraro mo lehumeng le ntswa e na le meamuso ya di-tsa-tlholego e bile e le boremelelo jwa bojanala. O bile a re kgaolo ya gagwe ya Bokone Botlhaba jwa Maun e na le dikgwetlho tsa dikole tsa dikago tse di makgasa, le letlhoko la metsi le motlakase. Modulasetilo wa UDC, Rre Motlatsi Molapisi ene o ne a gwetlha mapolotiki gore ba seka ba tlodiss kgang ya lefatshe matlho. Rre Molapisi o ne a re e le ba UDC ba tlaa dira tshekatsheko ya lefatshe le le nang le beng mo Botswana mme a re ba ba le filweng ka bokukuntshwane kgotsa ba ba nang le lefatshe le le ntsi thata ba tlaa le amogwa mme le fiwe ba ba se nang lefatshe. O ne a gwetlha Batswana go ya go tlhopha ka Phalane, a re tlhopho ke yone e ka tsisang phetogo. 